Nær tíunda hvert grunnskólabarn utan höfuðborgarsvæðisins glímir við offitu. Á sumum svæðum á landsbyggðinni er offita barna tvöfalt algengari en á höfuðborgarsvæðinu. Barnalæknir segir tölurnar sláandi háar.
Heilsuvernd skólabarna skimar fyrir frávikum í vexti og þroska grunnskólabarna í fjórum árgöngum ár hvert. Niðurstöður nýjustu skimunar sýna að sífellt fleiri börn glíma við offitu. Á höfuðborgarsvæðinu er tæplega fjórðungur yfir kjörþyngd, þar af um fimm og hálft prósent með offitu. Utan höfuðborgarsvæðis er hlutfall barna yfir kjörþyngd að nálgast þriðjung, og offita er á sumum svæðum tvöfalt algengari en á höfuðborgarsvæðinu. Að meðaltali glímir nær tíunda hvert barn utan höfuðborgarsvæðis við offitu. Tryggvi Helgason barnalæknir er sérfræðingur í offitu barna.
Sem er ofboðslega há tala ef þú horfir á það að 10% af börnunum okkar skili sér út í fullorðinslífið með offitu. Það er eiginlega svolítið sláandi há tala.
Tryggvi segir þörf á mun markvissari aðgerðum en beitt hefur verið hingað til, til að sporna gegn fjölgun barna með offitu. Hinsvegar sé ekki einfalt að skýra þennan mun milli höfuðborgarsvæðis og landsbyggða.
Það er sums staðar verra aðgengi að ferskvöru. Það er sums staðar minna úrval af hreyfingu fyrir börnin. En það er líka sums staðar lægra menntunarstig. Það er sums staðar meiri fátækt á landsbyggðinni. Og þetta eru allt þættir sem, sérstaklega úti í heimi, er búið að staðfesta vel að hafa áhrif, að ef það er framboð, þá eykst hlutfall offitu.
Nær tíunda hvert grunnskólabarn utan höfuðborgarsvæðisins glímir við offitu. Offita barna er sums staðar á landsbyggðinni tvöfalt algengari en á höfuðborgarsvæðinu.